Rattle and Hum

Rattle and Hum — ირლანდიური როკ-ჯგუფ U2-ს მეექვსე სტუდიური (საკონცერტო ჩანაწერებთან ერთად) ალბომი და ამავე სახელწოდების ფილმი. როგორც ალბომი, ასევე ფილმი 1988 წელს გამოვიდა. მათში შეტანილია ჯგუფის საკონცერტო ჩანაწერები, ქავერ-ვერსიები და ახალი სიმღერები. წინა ალბომის The Joshua Tree მიერ დამკვიდრებული ტრადიციით, Rattle and Hum როგორც ამერიკული ტრადიციული მუსიკის, ასევე ბლუზ-როკის, ფოლკ-როკის და გოსპელური მუსიკის ელემენტებს შეიცავს. ფილმი ძირითადად აშშ-შია გადაღებული, The Joshua Tree Tour-ის პერიოდში და ასახავს ჯგუფის ამერიკულ მუსიკასთან ექსპერიმენტებს.
მიუხედავად იმისა, რომ Rattle and Hum მიზნად ისახავდა ჯგუფის მიერ როკ-ლეგენდებისადმი პატივისცემას, ზოგიერთი კრიტიკოსი თვლიდა, რომ ჯგუფმა საკუთარი თავი მათ შორის დააყენა. კრიტიკოსთა შეფასებები შერეული იყო, მაგრამ ალბომს წილად კომერციული წარმატება ხვდა. იგი რამდენიმე ქვეყნის ჩარტის პირველ პოზიციაზე მოხვდა და გაიყიდა 14 მილიონი ასლის ოდენობით.
ისტორია
ჰარტფორდში, 1987 წლის ტურნეს The Joshua Tree Tour ყოფნისას U2 შეხვდა რეჟისორ ფილ ჟოანუს, რომელმაც მათ მოულოდნელად შესთავაზა ტურნეს შესახებ ფილმის გადაღება. ჟოანუს შემოთავაზებით, ჯგუფს უნდა ემუშავა მარტინ სკორსეზესთან, ჯონათან დემთან ან ჯორჯ მილერთან. მოგვიანებით იგი ოთხეულს დუბლინში შეხვდა. კიდევ ერთხელ ჟოანუმ და U2-მ ისაუბრეს საფრანგეთში, სექტემბერში და ჯგუფმა მას საბოლოოდ სთხოვა, თავად ემუშავა ფილმზე, როგორც რეჟისორს. თავდაპირველად ფილმის სახელწოდება უნდა ყოფილიყო U2 in the Americas. ჯგუფი აპირებდა მის ჩიკაგოში და ბუენოს-აირესში გადაღებას. გადაწყდა, რომ ჩიკაგოს დარბაზი ამისთვის არ გამოდგებოდა, ამიტომ სანაცვლოდ დენვერის მაკნიკოლზის სპორტული არენა აირჩიეს. Live at Red Rocks: Under a Blood Red Sky-ს შემდეგ (იგი ოთხი წლით ადრე გადაიღეს), ჯგუფი იმედოვნებდა, რომ წარმატება განმეორდებოდა. წარმოების პრობლემების და 1.2 მილიონი აშშ დოლარის ხარჯის გამო ჯგუფმა სამხრეთ ამერიკაში დეკემბერში დაგეგმილი კონცერტები გააუქმა. პრომოუტერ ბარი ფეის შემოთავაზებით, აირჩიეს არიზონაში მდებარე სან დევილის სტადიონი.
თავად ფილმი "როკუმენტური" ჟანრის არის და დაფინანსებულია ჯგუფის მიერ. დაგეგმილი იყო მისი მცირე რაოდენობის კინოთეატრებში, დამოუკიდებელი ნამუშევრის სახით ჩვენება. ბიუჯეტის გადაჭარბების შემდეგ ფილმი შეიძინა Paramount Pictures-მა და 1988 წელს კინოთეატრებში გამოუშვა. 1989 წელს იგი ვიდეო კასეტებზე გამოიცა. ფილმის პროდიუსერი მაიკლ ჰემლინია. პოლ ვასერმანი პრომოუშენის დროს პრესასთან ურთიერთობდა, ჟურნალისტის სახით. ფილმი შეიცავს როგორც სტუდიურ, ასევე საკონცერტო კადრებს და ჯგუფის ინტერვიუს ნაწყვეტებს. ალბომი შეიცავს საკონცერტო მასალას და ახალ სტუდიურ ჩანაწერებს, რომლებიც ჯგუფის ამერიკულ მუსიკასთან ექსპერიმენტებს განავრცობენ. ჩანაწერის პროდიუსერი ჯიმი აიოვინია.
სახელწოდება Rattle and Hum აღებულია The Joshua Tree-ს მეოთხე სიმღერის "Bullet the Blue Sky" ტექსტიდან. სურათი, გამოყენებული ალბომის გარეკანზე და ფილმის პოსტერზე, ასახავს ბონოს, რომელსაც The Edge-სკენ მომართული პროჟექტორი უკავია. ეს არის მომენტი "Bullet the Blue Sky"-ს შესრულებიდან, დაფიქსირებული როგორც ფილმში, ასევე ალბომში, მაგრამ სპეციალურად გადაღებული სტუდიაში, ანტონ კორბეინის მიერ. გრამფირფიტის რამდენიმე ასლზე პირველ მხარეზე ამოტვიფრულია "We Love You A.L.K." (იგულისხმება ჯგუფის ერთ-ერთი მენეჯერი ენ ლუიზ კელი, რომელიც მოგვიანებით Pop-ში დამალული გზავნილების ობიექტიც იყო.
სიმღერების სია
ფილმი
რესურსები ინტერნეტში
ინფორმაცია ალბომის შესახებ U2.com-ზე
სქოლიო
U2-ს ალბომები
1988 წლის საუნდტრეკები
1988 წლის საკონცერტო ალბომები
Island Records-ის ალბომები
U2-ს ფილმები
U2-ს საკონცერტო ალბომები
Island Records-ის საუნდტრეკები
Paramount Pictures-ის ფილმები
1988 წლის ფილმები